ครม.สั่งโยกหนี้ 1.1 ล้านล้าน คืนกองทุนฟื้นฟู
มติครม.สั่งโยกหนี้ 1.1 ล้านล้าน คืนกองทุนฟื้นฟู เล็งส่งธปท. ดูแลต่อ
27 ธ.ค. 2554

มติครม.สั่งโยกหนี้ 1.1 ล้านล้าน คืนกองทุนฟื้นฟู เล็งส่งธปท. ดูแลต่อ 
นายกิตติรัตน์ ณ ระนอง รองนายกรัฐมนตรี เปิดเผยว่าที่ประชุมคณะรัฐมนตรี ( ครม. )  เห็นชอบเพื่อให้หน่วยงานที่เกี่ยวข้องไปหารือเรื่องการคืนหนี้กองทุนเพื่อการฟื้นฟูและพัฒนาระบบสถาบันการเงินจำนวน 1.1 ล้านล้านบาท  และขอให้ธนาคารแห่งประเทศไทย ( ธปท. ) ดูแลหนี้จำนวนนี้แทน เพราะที่ผ่านมารัฐบาลโดยกระทรวงการคลังได้ดูแลหนี้ก้อนนี้และจ่ายดอกเบี้ยมาเป็นเวลานานถึง 14 ปี
ขณะที่ปัจจุบันเห็นว่าธปท. มีความพร้อมรองรับหนี้จำนวนดังกล่าวเนื่องจากมีทุนสำรองอยู่ในระดับที่สูง จึงอยากส่งมอบหนี้นี้คืนไป ทั้งนี้หากโยกหนี้ดังกล่าวคืนไปได้จะทำให้ยอดหนี้สาธารณะของรัฐบาลลดลงจาก 40 %  เหลือ 30 %  ของจีดีพี ทำให้รัฐบาลยังมีช่องในการกู้เงินเพื่อฟื้นฟูประเทศได้อีก พร้อมกันนี้ที่ประชุม ครม. เห็นชอบเรื่องการจัดตั้งกองทุนพัฒนาอนาคตไทย มีวงเงิน 3.5 แสนล้านบาท คาดว่าจะใช้วิธีการกู้เงินจากในประเทศทั้งหมด เพื่อนำมาลงทุนในการจัดการน้ำทั้งในระยะสั้นและระยะยาว  ครอบคลุมการสร้างระบบเก็บกักน้ำ แก้มลิง เขื่อนที่ดูแลลำน้ำสาขาต่างๆ